“อหิวาต์แอฟริกา” ระบาดหนัก! หมูอินโดตายกว่า 3 หมื่นตัว
“อินโด” ยืนยันโรคอหิวาต์แอฟริการะบาดหนัก คร่าชีวิตหมูแล้วกว่า 3 หมื่นตัว
“อินโด” ยืนยันโรคอหิวาต์แอฟริการะบาดหนัก คร่าชีวิตหมูแล้วกว่า 3 หมื่นตัว
10 พ.ค. 2566

องค์การอนามัยสัตว์โลก (WOAH) เปิดเผยเมื่อวานนี้ (9 พ.ค.) ว่า อินโดนีเซียรายงานการระบาดของโรคอหิวาต์แอฟริกาในสุกร (ASF) ในฟาร์มสุกรแห่งหนึ่งในจังหวัดรีเยาทางตะวันออกของเกาะสุมาตราใกล้กับสิงคโปร์
ทั้งนี้ WOAH รายงานโดยอ้างอิงข้อมูลจากทางการอินโดนีเซียว่า การระบาดที่คร่าชีวิตสุกร 35,297 ตัว จากจำนวน 285,034 ตัวในฟาร์มสุกรบนเกาะบุหลัน ถูกตรวจพบเมื่อวันที่ 1 เม.ย. และได้รับการยืนยันเมื่อวันที่ 28 เม.ย.
โรค ASF ไม่เป็นอันตรายต่อมนุษย์ แต่เป็นอันตรายถึงตายในสุกร โรคนี้ระบาดในจีนมาเป็นเวลาหลายปี โดยการระบาดระลอกใหญ่ในช่วงปี 2561 และ 2562 ส่งผลให้สุกรล้มตายไปหลายล้านตัว และนำไปสู่การลดลงอย่างรุนแรงของผลผลิตเนื้อสัตว์ ซึ่งสั่นสะเทือนตลาดทั่วโลก
ขณะนี้ยังไม่ทราบแน่ชัดถึงแหล่งที่มาของการแพร่ระบาดในอินโดนีเซีย แต่เจ้าหน้าที่สัตวแพทย์ของทางการแจ้งกับ WOAH ว่า มนุษย์ ยานพาหนะ อาหาร แมลงวัน และหมูป่า อาจมีบทบาทสำคัญในการเป็นพาหะนำโรค ASF มาสู่ฟาร์มสุกร
ทั้งนี้ การสืบสวนโรคเริ่มขึ้น หลังจากที่สำนักงานอาหารแห่งสิงคโปร์ (SFA) ตรวจพบโรคดังกล่าวจากสุกรนำเข้า